**PREDKLADACIA SPRÁVA**

Návrh zákona, ktorým sa mení a dopĺňa zákon č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov a ktorým sa menia a dopĺňajú niektoré zákony sa predkladá ako iniciatívny materiál.

Predkladaný návrh:

* vytvára právne podmienky na zabezpečenie reálnejšej dostupnosti sociálnych služieb podmienených odkázanosťou s finančnou podporou ich poskytovania z rozpočtu obce pre fyzické osoby odkázané na tieto sociálne služby ustanovením spôsobu realizácie povinnosti obce zabezpečiť dostupnosť týchto sociálnych služieb v rámci svojej pôsobnosti, a to poskytnutím alebo zabezpečením poskytovania sociálnej služby v reálnom čase, spôsobom a v rozsahu ovplyvniteľnom obcou, ako príslušným orgánom verejnej moci,
* v záujme odstránenia nesprávnej interpretačnej praxe vzniku povinnosti obce poskytovať neverejným poskytovateľom sociálnej služby finančný príspevok na spolufinancovanie sociálnej služby podmienenej odkázanosťou, podmieňuje vznik tejto povinnosti predchádzajúcim požiadaním neverejného poskytovateľa zo strany obce, resp. vyššieho územného celku, t. j. zabezpečením sociálnej služby u tohto poskytovateľa,
* vytvára právne podmienky pre rozšírenie kontinuálnej pomoci pri sebaobsluhe poskytovaním domácej opatrovateľskej služby vo vymedzenom rozsahu fyzickým osobám opatrovaným v rámci príspevku na opatrovanie,
* vytvára podmienky pre podporu a rozvoj využívania odľahčovacej služby u cieľovej skupiny opatrovateľov osôb odkázaných na opatrovanie podľa posudku vydaného príslušným úradom práce, sociálnych vecí a rodiny, reagujúc na jej objektívne potreby a záujmy tak, aby sa napĺňal jej zmysel a účel a zjednodušuje podmienky jej poskytovania,
* rozširuje kvalifikačné predpoklady pre výkon tlmočenia na účely tlmočníckej služby,
* upravuje právne podmienky posudzovania tzv. personálneho normatívu pre vybrané druhy zariadení sociálnych služieb tak, aby bol posudzovaný vo vzťahu k aktuálnemu počtu obsadených miest v zariadení v konkrétnom čase zisťovania plnenia personálneho normatívu,
* s cieľom odstránenia nesúladu právnych predpisov a aplikačnej praxe ustanovuje výnimku zo vzdelania pre opatrovateľov v sociálnych službách pre zaradenie do príslušnej platovej triedy,
* s cieľom kompenzovať vyššiu mieru finančnej záťaže a starostlivosti na strane opatrovateľov detí s ťažkým zdravotným postihnutím, ktoré si najmä v prvých rokoch života vyžadujú vyššiu mieru starostlivosti, zvyšuje peňažný príspevok na opatrovanie, poskytovaný podľa zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia, o sumu 100 eur mesačne (t.j. na sumu 200 eur mesačne), ak je fyzickou osobou s ťažkým zdravotným postihnutím jedno alebo viacero nezaopatrených detí.

Návrh zákona nie je predmetom vnútrokomunitárneho pripomienkového konania.

Návrh zákona bol od 28.6.2024 do 19.7.2024 predmetom medzirezortného pripomienkového konania, ktorého výsledky sú uvedené vo vyhodnotení medzirezortného pripomienkového konania.